KIRJALLINEN KYSYMYS E-1252/02 esittäjä(t): Charles Tannock (PPE-DE) komissiolle. Tarjoussäännökset ja erityisesti PowderJect -yrityksen rokotuksia koskeva sopimus Yhdistyneessä kuningaskunnassa.



Virallinen lehti nro 229 E , 26/09/2002 s. 0198 - 0199



KIRJALLINEN KYSYMYS E-1252/02 esittäjä(t): Charles Tannock (PPE-DE) komissiolle (7. toukokuuta 2002) Aihe: Tarjoussäännökset ja erityisesti PowderJect -yrityksen rokotuksia koskeva sopimus Yhdistyneessä kuningaskunnassa Yhdistyneessä kuningaskunnassa on uutisoitu laajasti siitä, että PowderJect Pharmaceuticals -yritykselle ja sen tanskalaiselle kumppanille on hiljattain myönnetty 32 miljoonan punnan arvoinen sopimus toimittaa isorokkorokotteita. Kilpailevat yritykset Acambis mukaan lukien protestoivat, ettei niille annettu oikeudenmukaista mahdollisuutta tarjouksen tekemiseen. Yhdistyneen kuningaskunnan terveysministeri on sanonut, että sopimus myönnettiin PowderJectille, koska se oli ainoa yritys, joka pystyi toimittamaan Lister-tyypin rokotetta. Tiedemiehet ovat kuitenkin suhtautuneet epäilevästi siihen, onko tarpeellista ottaa rokotteen perustaksi tietty rokotetyyppi. St. Bartholomewsin ja the Royal London School of Medicinen professori John Oxford totesi Sunday Telegraph -sanomalehdessä 14. huhtikuuta 2002: Olisin ajatellut, ettei tähän ole lääketieteellistä syytä. Lister-tyypin rokote on perinteinen tyyppi, jota on aina käytetty maassamme (Yhdistynyt kuningaskunta), mutta se on vain yksi monista tyypeistä, joita käytettiin maailmanlaajuisissa rokotusohjelmissa 1970-luvulla. Acambis puolestaan on tehnyt Yhdysvaltain hallituksen kanssa sopimuksen erityyppisen rokotteen toimittamisesta. Voiko komissio kertoa tarkemmin säännöksistä, jotka koskevat tarjousten tekemistä suurista kaupallisista sopimuksista? Uskooko se, että kaikki jäsenvaltiot pääpiirteittäin noudattavat kyseisiä säännöksiä? Katsooko se, että Yhdistyneen kuningaskunnan hallitus on täyttänyt velvollisuutensa tässä tapauksessa? Frederik Bolkesteinin komission puolesta antama vastaus (12. kesäkuuta 2002) Komissio ei tunne kaikkia toimenpiteitä, jotka Yhdistynyt kuningaskunta on voinut toteuttaa arvoisan parlamentin jäsenen tarkoittaman tarjouskilpailun yhteydessä. Tietojen puuttuessa ei ole mahdollista tehdä lopullisia päätelmiä siitä, kuuluuko tämä nimenomainen sopimus 14 päivänä kesäkuuta 1993 julkisia tavaranhankintoja koskevien sopimustentekomenettelyjen yhteensovittamisesta annetun neuvoston direktiivin 93/36/ETY(1) soveltamisalaan, eikä siitä, olisiko sopimuspuoli pitänyt valita avoimen kilpailun kautta. Komissio tarkastelee mahdollisia lisätietoja, joita parlamentin jäsenellä on tarjottavana tästä asiasta. Käytettävissä olevien tietojen mukaan Yhdistyneen kuningaskunnan viranomaiset toimittivat isorokkorokotteita mahdollisten terrori-iskujen varalle ottaen huomioon 11:nnen syyskuuta 2001 järkyttävät tapahtumat ja etenkin niiden johdosta esitetyt mahdollisuudet biologisten ja kemiallisten aseiden käyttöön terrori-iskun yhteydessä. Parlamentin jäsentä pyydetään tutustumaan edellä mainitun direktiivin 2 artiklaan, jossa säädetään poikkeuksista avointa tarjouskilpailua koskeviin säännöksiin. Poikkeukset käsittävät tavaranhankintoja koskevat sopimukset, jotka on julistettu salaisiksi tai joiden toteuttaminen edellyttää kyseisessä jäsenvaltiossa voimassa olevien lakien, asetusten tai hallinnollisten määräysten mukaisia erityisiä turvatoimia, taikka jos kyseisen jäsenvaltion keskeiset turvallisuusedut sitä vaativat. Koska kyseessä on poikkeus yleissääntöön, jonka mukaan julkiset hankintasopimukset on tehtävä julkisen tarjouskilpailun tuloksena, 2 artiklaa on tulkittava tiukan tapauskohtaisesti. Asiaan voi liittyä esimerkiksi ilmeinen tarve olla sopimuksen tekemisen ajankohtana ilmoittamatta sopimuksen olemassaolosta tai luonteesta yleiseen turvallisuuteen liittyvistä syistä. Euroopan yhteisöjen tuomioistuimen 26. lokakuuta 1999 asiassa C-273/97 antamassa ratkaisussa todetaan, että jäsenvaltioilla on tiettyä harkintavaltaa, kun ne ryhtyvät tarpeellisiksi katsomiinsa toimiin jäsenvaltion yleisen turvallisuuden suojaamiseksi. Tämä saattaa myös olla asiaan vaikuttava tekijä tämäntyyppisessä tapauksessa. Käytettävissä olevien tietojen mukaan myös muut jäsenvaltiot, joissa on viime aikoina valmistettu isorokkorokotteita, ovat noudattaneet tässä asiassa samaa lähestymistapaa kuin Yhdistynyt kuningaskunta ja perustelleet valintaansa kyseisiin sopimuksiin liittyvillä turvallisuusriskeillä. (1) EYVL L 199, 9.8.1993.